《剡溪霁雪送原上人》
明代·毛铉

积雪蔽招提，虚室夜生白。
开门不见人，鸟栖山正寂。
疏星带长汀，澹月照幽壁。
远树看欲无，近水闻更滴。
傍观云外峰，忽现青莲色。
此境足安禅，何为迷所适。

作者简介：毛铉，字鼎臣，山阴（今浙江省绍兴县）人。明洪武时在陕西一带从军戍边，后任国子学录。他的诗些富于生活气息。